ועדת העבודה, הרווחה והבריאות, כנסת 18, פרוטוקול מספר 266, 2010-04-26 13:00

חיים כץ: שלום לכולם, אני מתכבד לפתוח את ישיבת ועדת העבודה, הרווחה והבריאות.

חיים כץ: היום יום שני, י"ב באייר תש"ע, 26 באפריל 2010, בנושא: תיקון מס' 6 לתקנון האחיד של קרנות הפנסיה הוותיקות שבהסדר.

חיים כץ: - - - ביקשו לדעת את החלטת הוועדה, אנחנו פנינו לאוצר וקיבלנו תשובות בכתב.

חיים כץ: התשובות בכתב שקיבלנו שליליות בכל סעיף וסעיף ממה שהוועדה החליטה.

משה (מוץ) מטלון: באופן מפתיע.

חיים כץ: באופן מפתיע.

חיים כץ: יחד עם זאת, בשביל לנסות ולמצות את הדיון ולבוא בלב שקט, נערכו שיחות לא רשמיות עם כל מיני גורמים שלטוניים, במסגרת הזמן שאנחנו צריכים לתת תשובה אנחנו נעמוד בזה.

חיים כץ: אנחנו רוצים לבוא בתום לב, ולתת את התשובות שלנו בתום לב.

משה (מוץ) מטלון: בידיים נקיות.

חיים כץ: כפי שנאמר בנקיון כפיים.

חיים כץ: לכן, אנחנו ננסה בימים הקרובים, תרתי משמע, בימים הקרובים, לקדם את השיחות, לראות אם אפשר להגיע להבנות עם משרד האוצר, ואז לבוא בהחלטה משותפת לבג"צ.

חיים כץ: אני רואה את היועץ המשפטי של משרד האוצר זוקף עיניים, מה מתרחש ואני לא יודע – אז יש דברים כאלה, יש דברים כאלה, ואנחנו ננסה.

חיים כץ: אני לא רוצה לקבל היום שום החלטה, ולא רוצה, למרות שכולם הגיעו לפה והטרחנו אותם, כל ההתרחשות שאני מדבר עליה נערכה בשעות האחרונות, ולא יכולנו לבטל, אם היינו יכולים היינו מודיעים לכם לא לבוא, מפני שזמנכם יקר לנו.

חיים כץ: אנחנו לא רוצים להשחית את זמנכם, מילא את זמננו, אבל את זמנכם לא היינו עושים את זה.

חיים כץ: לכן הוועדה תיקח לעצמה עוד מספר ימים בשביל לנסות ולמצות את העניין הזה, והיה ולא נצליח למצות את זה בדרך שאנחנו כל כך רוצים למצות את זה, אז נבוא לכאן, נקיים דיון ונקבל החלטות עד שיהיה לנו מה להגיד משהו חדש.

חיים כץ: תודה רבה.

חיים כץ: האם יש לנציגי האוצר מה להגיד בעניין.

אסי מסינג: אני חייב רק לחזור ולהגיד.

חיים כץ: לא חייב.

אסי מסינג: בכל זאת, למען הסדר הטוב, עמדת משרד האוצר על דעת שר האוצר פורטה בהרחבה במכתב שהופנה אליך מיום 25 במרץ 2010.

אסי מסינג: אנחנו בדקנו למען הסדר הטוב היום שוב את עמדת הממונה על התקציבים בכל מה שקשור לעניין הסיוע הממשלתי שהמדינה התבקשה, והעמדה היא חוזרת ונשנית מכל הטעמים שהובאו כבר בעבר בפני הוועדה, שאין כל הצדקה עניינית להוספת כסף לקרנות הללו, ומתן תוספת ספציפית - - -

חיים כץ: אתה נכנס לגופו של עניין, וזה מה שבדיוק לא רציתי.

אסי מסינג: בסדר, אני רק חייב לחזור על - - -

חיים כץ: וזה בדיוק לא רציתי.

חיים כץ: תהיה לך הזדמנות.

אסי מסינג: עמדת הממונה - - -

חיים כץ: יהיה לך הזדמנות לחזור בפעם השלישית על עמדת הממונה שהכל בהצדקה, לא לקחתם מאף אחד, מאז ימים ימימה הייתם בעד שיוויון זכויות בין אלמן לאלמנה.

חיים כץ: לא עיכבתם את החוק, לא קראתם שום דבר בעניין מאז תולדות הקמתם של הקרנות ההסתדרותיות, יהיה לך הזדמנות להגיד את זה, ולא נפריע לך.

חיים כץ: יחד עם זאת, אתה לא כל כך מעודכן.

אסי מסינג: אני מעודכן, אבל בסדר.

חיים כץ: אם אתה מעודכן, אז זה שווה שיחה, נכון, אז תהיה שיחה.

חיים כץ: אי לכך אנחנו לא מקבלים החלטות, ואנחנו דוחים את הישיבה.

חיים כץ: נמצא את הזמן הנוסף בימים הקרובים לקיים את הדיון, ואני מקווה שזה יבוא בדיון בהסכמות.

חיים כץ: תודה רבה, הישיבה נעולה.